Ma wat eie baba wreedaardig vermoor, kry borgtogDie 35-jarige vrou wat Donderdag in hegtenis geneem is vir die wreedaardige moord op haar sewe dae oue baba, is Donderdagmiddag op borgtog vrygelaat. Maroela Media het vroeër berig die voorval het glo by die Zebediela-hospitaal in Magatle buite Lebowakgomo plaasgevind. Die vrou het by die hospitaal lewe geskenk en die baba was steeds onder verpleegsorg in die kindereenheid. Sy het later in die saal ingegaan en gemaak of sy die kind wil borsvoed. Sy het die baba uit die broeikas gegryp en die verpleegster met die baba aangerand, waarna sy die baba op sy kop teen die grond geslaan het. Lt.kol. Moatshe Ngoepe, provinsiale polisiewoordvoerder van Limpopo, sê die vrou het Donderdag vlugtig voor die Magatle-landdroshof verskyn waarna die saak tot 5 September uitgestel is. Die vrou is op R500 borgtog vrygelaat. Ngoepe sê ŉ ondersoek na die voorval duur voort, en bewysstukke van die polisie sal op 5 September weer aan die hof voorgelê word.